ΑΡΧΗ ΡΑΔΙΟΤΗΛΕΟΡΑΣΗΣ ΚΥΠΡΟΥ

**(ΥΠΟΘΕΣΗ ΑΡ. 38/2020(15)**

**ΑΥΤΕΠΑΓΓΕΛΤΗ ΔΙΕΡΕΥΝΗΣΗ ΠΙΘΑΝΩΝ ΠΑΡΑΒΑΣΕΩΝ**

**από το ΡΑΔΙΟΦΩΝΙΚΟ Οργανισμό «ΡΑΔΙΟ ΑΣΤΡΑ»,**

**(ιδιοκτησίας της εταιρείας RADIO STAGE COMPANY LTD)**

**Ημερομηνία Απόφασης: 11 Νοεμβρίου, 2020**

**Ενώπιον:** κ.κ. Ρόνας Πετρή Κασάπη, Προέδρου, Μαρίας Κούσιου, Αντιπροέδρου, Σέργιου Ποΐζη, Τάσου Κυρμίτση, Αγγελικής Λαζάρου, Χρύσως Τσόκκου και Πάνου Κανελλόπουλου, Μελών.

# ΑΠΟΦΑΣΗ

Στην παρούσα υπόθεση, η Αρχή Ραδιοτηλεόρασης Κύπρου εξετάζει αυτεπάγγελτα τις από μέρους του ραδιοφωνικού οργανισμού **«ΡΑΔΙΟ ΑΣΤΡΑ»** πιθανές παραβάσεις των Κανονισμών **21.-(4)** και **25.-(3)(γ)** των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000).

Βάσει των ως άνω Κανονισμών:

***21.-(4) Οι σταθμοί λαμβάνουν μέτρα για τήρηση των γενικά παραδεκτών κανόνων της ευπρέπειας και της καλαισθησίας στη γλώσσα και στη συμπεριφορά, λαμβάνοντας υπόψη το είδος και το πλαίσιο της εκάστοτε εκπομπής. Ιδιαίτερη μέριμνα επιβάλλεται στα προγράμματα που μεταδίδονται σε χρόνο κατά τον οποίο ενδεχομένως παρακολουθούν ανήλικοι.***

***25. Οι πιο κάτω κανόνες αφορούν τη γλώσσα που χρησιμοποιείται στις εκπομπές:***

 ***(3) Απαγορεύεται-***

***(γ) η μετάδοση βωμολοχιών σε προγράμματα εντός οικογενειακής ζώνης.***

Ύστερα από σχετική απόφαση, η Αρχή Ραδιοτηλεόρασης Κύπρου, με επιστολή της ημερομ. **3.7.2020**, έθεσε ενώπιον του οργανισμού τις διερευνώμενες παραβάσεις. Στην εν λόγω επιστολή αναφέρονται, μεταξύ άλλων και τα πιο κάτω:

*«Εάν επιθυμείτε να υποβάλετε τις εξηγήσεις και/ή τις παραστάσεις και/ή τις θέσεις σας αναφορικά με τις ως άνω πιθανές παραβάσεις, έχετε το δικαίωμα να τις υποβάλετε γραπτώς και/ή προσωπικώς στην Αρχή Ραδιοτηλεόρασης Κύπρου. Η υποβολή των παραστάσεων μπορεί να γίνει αυτοπροσώπως και/ή μέσω αντιπροσώπου και/ή μέσω δικηγόρου της επιλογής σας.*

*Σε περίπτωση που επιθυμείτε να υποβάλετε γραπτώς τις εξηγήσεις και/ή τις παραστάσεις και/ή τις θέσεις σας αναφορικά με τις ως άνω πιθανές παραβάσεις, καλείστε όπως τις υποβάλετε στην Αρχή Ραδιοτηλεόρασης Κύπρου, το αργότερο εντός εικοσιπέντε (25) ημερών από τη λήψη της παρούσας επιστολής.*

*Σε περίπτωση που επιθυμείτε να υποβάλετε προσωπικώς τις εξηγήσεις και/ή τις παραστάσεις και/ή τις θέσεις σας αναφορικά με τις ως άνω πιθανές παραβάσεις, καλείστε να πληροφορήσετε την Αρχή, το αργότερο εντός δεκατεσσάρων (14) ημερών από τη λήψη της παρούσας επιστολής ότι επιθυμείτε να τις υποβάλετε προσωπικώς, ώστε να ειδοποιηθείτε ανάλογα με ειδική επιστολή.*

*Εάν επιθυμείτε να επιθεωρήσετε το διοικητικό φάκελο της υπόθεσης, παρακαλείστε όπως ενημερώσετε άμεσα την Αρχή και εν πάση περιπτώσει εντός επτά (7) ημερών από την ημερομηνία λήψης της παρούσας επιστολής, ώστε να καθοριστεί η ημερομηνία και η ώρα της επιθεώρησης.*

***Εάν η Αρχή δεν λάβει οποιαδήποτε απάντηση μέσα στις ανωτέρω καθορισμένες προθεσμίες, δύναται να προχωρήσει στη λήψη απόφασης χωρίς την απάντησή σας.»***

Οι διερευνώμενες παραβάσεις εκτίθενται πιο κάτω στα υποστοιχεία 1 - 2:

1. Στις **5.3.2020,**μεταξύ των ωρών **09:00 – 11:00,** ο οργανισμός μετέδωσε το πρόγραμμα ***«Στον Κήπο με τα Αγριολούλουδα»***, στο πλαίσιο του οποίου μετέδωσε τραγούδια, **χωρίς να λάβει μέτρα για τήρηση των γενικά παραδεκτών κανόνων της ευπρέπειας και της καλαισθησίας στη γλώσσακαι στη συμπεριφορά, ιδιαίτερα σε χρόνο κατά τον οποίο ενδεχομένως παρακολουθούν ανήλικοι**, κατά παράβαση του Κανονισμού **21.-(4)** των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

Συγκεκριμένα, κατά τη διάρκεια του προγράμματος μεταδόθηκαν, μεταξύ άλλων, τα ακόλουθα τραγούδια με τους εξής στίχους:

# Α) *«Όταν γυρίσω θα τους γαμήσω»* (Βασίλης Παπακωνσταντίνου)

*Άκου ρε γιέ της καλογριάς*

*Ο φίλος σου είμαι ο Πανουργιάς*

*Ο φίλος σου είμαι ο Πανουργιάς*

*Και το δεξί σου χέρι*

*Και εκείνος που καλύτερα*

*Απ' ολουνούς σε ξέρει*

*Λένε πως παίζεις με χανουμάκια*

*Με τουρκοπούλες και καλογριές*

*Και σ' αραδιάζουνε βρισιές*

*Πως μπαινοβγαίνεις στους μαχαλάδες*

*Με δερβισάδες στήνεις χορό*

*Και με ρωτάν και τι να πω;*

*Λένε πως έχεις αλισβερίσι*

*Με αλί πασάδες κάνεις χωριό*

*Και σε ρωτάω τι να τους πω;*

*Και σε ρωτάω τι να τους πω;*

*Πες τους ρε φίλε Πανουργιά*

*Έχω εις* ***τον πούτσον μου*** *βιολιά*

*Ορέ έχω εις* ***τον πούτσον μου*** *βιολιά*

*Έχω και τουμπερλέκια*

*Και όπως γουστάρω τα βαρώ*

*Και σπάω τα ζεμπερέκια*

*Όταν γυρίσω* ***θα τους γαμήσω***

*Και αν αργήσω δως τους κι αυτό*

*Είναι* ***τα αρχίδια μου τα δυο***

*Όπως τα λέω να τους τα γράψεις*

*Όπως τα λέω να τους τα πεις*

*Καραϊσκάκης σεβνταλής*

*Όπως τα λέω να τους τα γράψεις*

*Όπως τα λέω να τους τα πεις*

*Καραϊσκάκης σεβνταλής*

*Καραϊσκάκης μπεσαλής*

*Καραϊσκάκης, γεια χαρά*

*Γεια σου ρε γέρο του Μοριά*

*Γεια σου ρε γέρο του Μοριά*

*Και γεια που σ’ αγαπάνε*

*Κι αυτούς που δε λυγίζουνε*

*Και που δεν προσκυνάνε*

*Λένε για μένα* ***τα καρακόλια***

*Άκου τι λένε* ***να μη γαμή...***

*Μίλα και εσύ ρε Θοδωρή*

*Όπως τα λέμε να τους τα γράψεις*

*Όπως τα λέμε να τους τα πεις*

*Καραϊσκάκης, Θοδωρής*

*Όπως τα λέμε να τους τα γράψεις*

*Όπως τα λέμε να τους τα πεις*

*Κολοκοτρώνης και Γιωργής*

*Καραϊσκάκης, Θοδωρής*

*Γεια σου ρε Ανδρούτσο, γεια χαρά*

*Γεια σας παιδιά μου αητόπουλα*

*Γεια σας παιδιά μου αητόπουλα*

*Που έχετε αητό πατέρα*

*Κι όποιος δεν εκατάλαβε*

*Τότε ας μας κάνει αέρα*

*Όπως τα λέμε να τους τα γράψεις*

*Όπως τα λέμε να τους τα πεις*

*Ανδρούτσος, Γιώργης, Θοδωρής*

*Έτσι μου είπαν να σας τα γράψω*

*Έτσι μου είπαν λόγω τιμής*

*Ανδρούτσος, Γιώργης, Θοδωρής*

*Έτσι μου είπαν να σας τα γράψω*

*Έτσι μου είπαν λόγω τιμής*

*Μαζί τους είμαστε κι εμείς*

*Μαζί σας είμαστε κι εμείς*

# Β) *«Κακοί ντυθήκανε καλοί*» (Μανώλης Ρασούλης & αδελφοί Κατσιμίχα)

*Κακοί ντυθήκανε καλοί και πιάσαν εξουσίες
Κακοί ντυθήκανε καλοί και πιάσαν εξουσίες
Κι υπερωρία πέσανε στις αγιοαμαρτίες
Κι υπερωρία πέσανε στις αγιοαμαρτίες

Λύκοι ντυθήκανε αρνιά κάνουν πως μπεμπενίζουν
Κι όσοι τους είδαν για ψητά στον Άδη αρμενίζουν*

*Κι όσοι τους είδαν για ψητά στον Άδη αρμενίζουν

Στ' άρματα, στ' άρματα. Τρέχτε και κάνουν κατοχή
Τα μέσα και τα έξω μου καθάρματα
Στ' άρματα, στ' άρματα. Τίποτα πια δε μας σώνει. Τίποτα, ούτε κι οι Μασόνοι.

Εγώ ό,τι είχα πια να πω το είπα
Και* ***γαμώ του όζοντος την τρύπα****.

Κακοί ντυθήκανε καλοί και κάνουν τη δουλειά τους
Κακοί ντυθήκανε καλοί και κάνουν τη δουλειά τους
Στον Ήλιο δείχνουν οι αμνοί τώρα τα κόκκαλά τους
Στον Ήλιο δείχνουν οι αμνοί τώρα τα κόκκαλά τους

Κακοί ντυθήκανε καλοί και πιάσαν εξουσία
Αυτοί που ξεγελάστηκαν φταίγανε κατ’ ουσία.*

*Αυτοί που ξεγελάστηκαν φταίγανε κατ’ ουσία.*

*Στ' άρματα, στ' άρματα. Τρέχτε και κάνουν κατοχή
Τα μέσα και τα έξω μου καθάρματα
Στ' άρματα, στ' άρματα. Τίποτα πια δε μας σώνει. Τίποτα, ούτε κι οι Μασόνοι.

Εγώ ό,τι είχα πια να πω το είπα
Και* ***γαμώ του όζοντος την τρύπα****.
Εγώ ό,τι είχα πια να πω το είπα
Και* ***γαμώ του όζοντος την τρύπα****.*

1. Στις **5.3.2020,**μεταξύ των ωρών **09:00 – 11:00,** ο οργανισμός μετέδωσε το πρόγραμμα ***«Στον Κήπο με τα Αγριολούλουδα»***, στο πλαίσιο του οποίου μετέδωσε τραγούδια, τα οποία περιείχαν **βωμολοχίες σε πρόγραμμα εντός οικογενειακής ζώνης,** κατά παράβαση του **Κανονισμού 25.-(3)(γ)** των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

Ισχύουν τα γεγονότα του υποστοιχείου 1.

Ο οργανισμός μέχρι σήμερα δεν υπέβαλε οιεσδήποτε εξηγήσεις και /ή παραστάσεις και/ή θέσεις σε σχέση με την υπό εξέταση υπόθεση ενώπιον της Αρχής, ούτε υπέβαλε αίτημα για επιθεώρηση του διοικητικού φακέλου της υπόθεσης.

Έχουμε μελετήσει με μεγάλη προσοχή όλα τα ενώπιον μας στοιχεία και περιστατικά της υπό εξέταση υπόθεσης και κατόπιν προσεκτικής ακρόασης του εν λόγω προγράμματος κρίνουμε ότι:

Στις **5.3.2020**, μεταξύ των ωρών **09.00 – 11.00,** ο οργανισμός μετέδωσε το πρόγραμμα «***Στον Κήπο με τα Αγριολούλουδα***», στο πλαίσιο του οποίου μεταδόθηκαν τραγούδια:

* **χωρίς ο οργανισμός να λάβει μέτρα για τήρηση των γενικά παραδεκτών κανόνων της ευπρέπειας και της καλαισθησίας στη γλώσσακαι στη συμπεριφορά, ιδιαίτερα σε χρόνο κατά τον οποίο ενδεχομένως παρακολουθούν ανήλικοι**, κατά παράβαση του Κανονισμού **21.-(4)** (υποστοιχείο **1**)των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000) και
* τα οποία περιείχαν **βωμολοχίες σε πρόγραμμα εντός οικογενειακής ζώνης,** κατά παράβαση του **Κανονισμού 25.-(3)(γ)** (υποστοιχείο **2**) των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000).

Συγκεκριμένα, κατά τη διάρκεια του προγράμματος μεταδόθηκε το τραγούδι ***«Όταν γυρίσω θα τους γαμήσω»,*** το οποίο περιείχε τους στίχους:

*«Έχω εις* ***τον πούτσον μου*** *βιολιά*

*Ορέ έχω εις* ***τον πούτσον μου*** *βιολιά*

*Όταν γυρίσω* ***θα τους γαμήσω …***

*Είναι* ***τα αρχίδια μου τα δυο».***

Επιπλέον, μεταδόθηκε το τραγούδι ***«Κακοί ντυθήκανε καλοί»,*** με τους εξής στίχους να μεταδίδονται 3 φορές:

*«Και* ***γαμώ του όζοντος την τρύπα****».*

[Τα γεγονότα των υποστοιχείων 1 – 2, συμπεριλαμβανομένων των στίχων των δύο υπό εξέταση τραγουδιών που μεταδόθηκαν, εκτίθενται αναλυτικά στις σελίδες 3 - 5 της παρούσας απόφασης.]

Η Αρχή κρίνει ότι οι εκφράσεις «***θα τους γαμήσω», «είναι τα αρχίδια μου τα δυο», «εις τον πούτσον μου»*** και ***«γαμώ του όζοντος την τρύπα»***, δεν μπορούν να θεωρηθούν ως ευπρεπείς ή / και καλαίσθητες. Περαιτέρω, βωμολοχίες όπως οι προαναφερθείσες, απαγορεύεται να μεταδίδονται εντός της οικογενειακής ζώνης, ήτοι σε ώρες που παιδιά ακούν ραδιόφωνο.

Η Αρχή επισύρει την προσοχή του οργανισμού ως προς την ώρα μετάδοσης τραγουδιών με το υπό αναφορά περιεχόμενο καθώς και ως προς την υποχρέωσή του να μεταδίδει, εντός της οικογενειακής ζώνης, τραγούδια κατάλληλα για όλο το κοινό.

Η Αρχή επισημαίνει ότι το περιεχόμενο του κάθε προγράμματος θα πρέπει να διαμορφώνεται ανάλογα με την ώρα μετάδοσής του. Ιδιαίτερη μέριμνα επιβάλλεται στα προγράμματα που μεταδίδονται σε χρόνο κατά τον οποίο ενδεχομένως ακούν ανήλικοι. Στην κυπριακή νομοθεσία, ο νομοθέτης θέτει περιορισμούς ως προς το περιεχόμενο των προγραμμάτων που μπορούν να μεταδίδονται εντός της οικογενειακής ζώνης.

Συνεπώς, επισημαίνεται από την Αρχή ότι οι οργανισμοί οφείλουν να είναι ιδιαίτερα προσεκτικοί, ώστε το περιεχόμενο των τραγουδιών που μεταδίδονται συνάδουν με τους γενικά παραδεκτούς κανόνες της ευπρέπειας και της καλαισθησίας στη γλώσσα και στη συμπεριφορά και δεν περιλαμβάνουν βωμολοχίες, ιδιαίτερα όταν τα τραγούδια αυτά περιλαμβάνονται σε προγράμματα που μεταδίδονται εντός οικογενειακής ζώνης.

Συνοψίζοντας, η Αρχή επαναλαμβάνει την υποχρέωση των οργανισμών για τήρηση των προνοιών της νομοθεσίας και ειδικότερα της μετάδοσης εντός οικογενειακής ζώνης προγραμμάτων κατάλληλων για όλο το κοινό.

Εν όψει των ανωτέρω, η Αρχή κρίνει και αποφασίζει ότι υπάρχουν παραβάσεις των Κανονισμών **21.-(4)** (υποστοιχείο **1)** και **25.-(3)(γ)** (υποστοιχείο **2**)των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000).

Η Αρχή, έχει δώσει στον οργανισμό το δικαίωμα να υποβάλει τις απόψεις του και μπορεί, σύμφωνα με τις πρόνοιες του **άρθρου 3(2)(ζ)** του περί Ραδιοφωνικών και Τηλεοπτικών Οργανισμών Νόμου 7(Ι)/98 (όπως αυτός τροποποιήθηκε μεταγενέστερα), να προχωρήσει στην επιβολή των, κατά την κρίση της, επιβαλλόμενων κυρώσεων.

Παρά ταύτα και υπό το φως των περιστάσεων της υποθέσεως, η Αρχή δίνει στο οργανισμό την ευκαιρία να υποβάλει τις απόψεις του και μετά τη διαπίστωση των παραβάσεων, για σκοπούς επιβολής κυρώσεων.

Η Αρχή καλεί τον οργανισμό, εάν επιθυμεί, να υποβάλει τις απόψεις του γραπτώς και/ή προσωπικώς, ως επιλέξει. Η υποβολή των απόψεων του οργανισμού, μπορεί να γίνει αυτοπροσώπως και/ή μέσω αντιπροσώπου και/ή μέσω δικηγόρου της επιλογής  του.

Σε περίπτωση που ο οργανισμός επιθυμεί να υποβάλει τις απόψεις του γραπτώς, καλείται όπως τις υποβάλει στην Αρχή, το αργότερο εντός **δεκατεσσάρων (14)** ημερών από τη λήψη της παρούσας Απόφασης.

Σε περίπτωση που ο οργανισμός επιθυμεί να υποβάλει τις απόψεις του προσωπικώς, καλείται όπως πληροφορήσει σχετικά την Αρχή, το αργότερο εντός **δεκατεσσάρων (14)** ημερών από τη λήψη της παρούσας Απόφασης, ώστε να ειδοποιηθεί ανάλογα με ειδική επιστολή.

Εάν η Αρχή δεν λάβει οποιαδήποτε απάντηση του οργανισμού εντός της πιο πάνω προθεσμίας, θα προχωρήσει στην επιβολή διοικητικών κυρώσεων.

 (ΡΟΝΑ ΠΕΤΡΗ ΚΑΣΑΠΗ)

 Πρόεδρος

 Αρχής Ραδιοτηλεόρασης Κύπρου

Μ.Α.

ΑΡΧΗ ΡΑΔΙΟΤΗΛΕΟΡΑΣΗΣ ΚΥΠΡΟΥ

**(ΥΠΟΘΕΣΗ ΑΡ. 38/2020(15)**

**ΑΥΤΕΠΑΓΓΕΛΤΗ ΔΙΕΡΕΥΝΗΣΗ ΠΑΡΑΒΑΣΕΩΝ**

**από το ΡΑΔΙΟΦΩΝΙΚΟ Οργανισμό «ΡΑΔΙΟ ΑΣΤΡΑ»,**

**(ιδιοκτησία της εταιρείας RADIO STAGE COMPANY LTD)**

**Ημερομηνία Απόφασης: 24 Φεβρουαρίου, 2021**

**Ενώπιον:** κ.κ. Ρόνας Πετρή Κασάπη, Προέδρου, Μαρίας Κούσιου, Αντιπροέδρου, Σέργιου Ποΐζη, Τάσου Κυρμίτση, Αγγελικής Λαζάρου, Χρύσως Τσόκκου και Πάνου Κανελλόπουλου, Μελών.

# ΑΠΟΦΑΣΗ

Στις **11 Νοεμβρίου 2020**, η Αρχή Ραδιοτηλεόρασης Κύπρου αποφάσισε ότι στην παρούσα υπόθεση υπάρχουν παραβάσεις των Κανονισμών **21(4)** και **25(3)(γ)** των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000).

Βάσει των ως άνω Κανονισμών:

***21(4) Οι σταθμοί λαμβάνουν μέτρα για τήρηση των γενικά παραδεκτών κανόνων της ευπρέπειας και της καλαισθησίας στη γλώσσα και στη συμπεριφορά, λαμβάνοντας υπόψη το είδος και το πλαίσιο της εκάστοτε εκπομπής. Ιδιαίτερη μέριμνα επιβάλλεται στα προγράμματα που μεταδίδονται σε χρόνο κατά τον οποίο ενδεχομένως παρακολουθούν ανήλικοι.***

***25. Οι πιο κάτω κανόνες αφορούν τη γλώσσα που χρησιμοποιείται στις εκπομπές:***

 ***(3) Απαγορεύεται-***

***(γ) η μετάδοση βωμολοχιών σε προγράμματα εντός οικογενειακής ζώνης.***

Η Αρχή, είχε δώσει στον οργανισμό το δικαίωμα να υποβάλει τις απόψεις του και μπορούσε, σύμφωνα με τις πρόνοιες του **άρθρου 3(2)(ζ)** του περί Ραδιοφωνικών και Τηλεοπτικών Οργανισμών Νόμου 7(Ι)/98 (όπως αυτός τροποποιήθηκε μεταγενέστερα), να προχωρήσει στην επιβολή των, κατά την κρίση της, επιβαλλομένων κυρώσεων.

Παρά ταύτα και υπό το φως των περιστάσεων της υποθέσεως, η Αρχή έδωσε στον οργανισμό την ευκαιρία να υποβάλει τις απόψεις του και μετά τη διαπίστωση των παραβάσεων, για σκοπούς επιβολής κυρώσεων.

Η Αρχή, με επιστολή της ημερομ. **17.12.2020**, κάλεσε τον οργανισμό, εάν επιθυμεί, να υποβάλει τις απόψεις του γραπτώς και/ή προσωπικώς για σκοπούς επιβολής κυρώσεων, αυτοπροσώπως και/ή μέσω αντιπροσώπου και/ή μέσω δικηγόρου της επιλογής  του. Τονίστηκε επίσης ότι σε περίπτωση που δεν ληφθεί απάντηση μέσα στην καθορισμένη προθεσμία, η Αρχή Ραδιοτηλεόρασης Κύπρου θα προχωρήσει στην επιβολή κυρώσεων.

Ο οργανισμός μέχρι σήμερα δεν υπέβαλε οιεσδήποτε απόψεις και /ή θέσεις ενώπιον της Αρχής σε σχέση με την υπό εξέταση υπόθεση, για σκοπούς επιβολής κυρώσεων.

Η Αρχή επισύρει, ως η απόφασή της ημερομ. **11.11.2020**, την προσοχή του οργανισμού ως προς την ώρα μετάδοσης τραγουδιών με το υπό εξέταση περιεχόμενο καθώς και ως προς την υποχρέωσή του να μεταδίδει, εντός της οικογενειακής ζώνης, τραγούδια κατάλληλα για όλο το κοινό.

Επισημαίνεται από την Αρχή, ως η απόφασή της ημερομ. **11.11.2020**, ότι το περιεχόμενο του κάθε προγράμματος θα πρέπει να διαμορφώνεται ανάλογα με την ώρα μετάδοσής του. Ιδιαίτερη μέριμνα επιβάλλεται στα προγράμματα που μεταδίδονται σε χρόνο κατά τον οποίο ενδεχομένως ακούν ανήλικοι. Στην κυπριακή νομοθεσία, ο νομοθέτης θέτει περιορισμούς ως προς το περιεχόμενο των προγραμμάτων που μπορούν να μεταδίδονται εντός της οικογενειακής ζώνης.

**Συνεπώς, η Αρχή τονίζει, ως η απόφασή της ημερομ. 11.11.2020, ότι οι οργανισμοί οφείλουν να είναι ιδιαίτερα προσεκτικοί, ώστε το περιεχόμενο των τραγουδιών που μεταδίδονται, συνάδουν με τους γενικά παραδεκτούς κανόνες της ευπρέπειας και της καλαισθησίας στη γλώσσα και στη συμπεριφορά και δεν περιλαμβάνουν βωμολοχίες, ιδιαίτερα όταν τα τραγούδια αυτά περιλαμβάνονται σε προγράμματα που μεταδίδονται εντός οικογενειακής ζώνης.**

**Συνοψίζοντας, η Αρχή Ραδιοτηλεόρασης Κύπρου κρίνει σκόπιμο να επαναλάβει, ως η απόφασή της ημερομ. 11.11.2020, την υποχρέωση των οργανισμών για τήρηση των προνοιών της νομοθεσίας και ειδικότερα της μετάδοσης εντός οικογενειακής ζώνης, προγραμμάτων κατάλληλων για όλο το κοινό.**

Εν όψει των ανωτέρω, η Αρχή Ραδιοτηλεόρασης Κύπρου, αφού έλαβε σοβαρά υπόψη της όλα τα ενώπιον της στοιχεία, ως επίσης τη φύση, τη βαρύτητα, τη διάρκεια και τη σοβαρότητα των παραβάσεων, καθώς και την όλη συμπεριφορά του οργανισμού, ως προς τη διάπραξη παρόμοιας φύσεως παραβάσεων, αποφασίζει όπως επιβάλει στον οργανισμό, για τις παραβάσεις που έγιναν στις **5.3.2020**,κυρώσεις ως ακολούθως:

* Για την παράβαση του **Κανονισμού 21(4)** (υποστοιχείο **1**) των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000), **το διοικητικό πρόστιμο** των **€750**.
* Για την παράβαση του **Κανονισμού 25(3)(γ)** (υποστοιχείο **2**) των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000), η Αρχή δεν επιβάλλει οιανδήποτε κύρωση, λόγω ομοιότητας των γεγονότων και συστατικών στοιχείων της παρούσας παράβασης με εκείνων του υποστοιχείου 1, στο οποίο έχει ήδη επιβληθεί κύρωση.

Ο οργανισμός καλείται να εμβάσει προς την Αρχή Ραδιοτηλεόρασης Κύπρου το διοικητικό πρόστιμο των **€750** που του έχει επιβληθεί μέσα σε τριάντα (30) ημέρες από την κοινοποίηση σ’ αυτόν της παρούσας απόφασης.

 (ΡΟΝΑ ΠΕΤΡΗ ΚΑΣΑΠΗ)

 Πρόεδρος

 Αρχής Ραδιοτηλεόρασης Κύπρου

Μ.Α.